Siguria kufitare, çështje e nxehtë e debatit presidencial
Në shtetin e Teksasit, një nga çështjet më të debatueshme ka qenë ndërtimi i një gardhi ndarës në kufirin me Meksikën
Qyteti i Laredos, në Teksas, ndodhet në anën tjetër të lumit Rio Grande, që ndan Shtetet e Bashkuara me Meksikën dhe është një prej pikë-kalimeve kufitare më të ngarkuara mes të dy vendeve. Agjencia Amerikane e Doganave dhe Mbrotjes së Kufirit thotë se çdo vit, mbi 4 milionë njerëz kalojnë kufirin në Laredo dhe nga ky pikëkalim zhvillohet rreth 40 për qind e tregtisë mes Shteteve të Bashkuara dhe Meksikës. Kjo zonë është në qendër të debatit, në se Shtetet e Bashkuara duhet të ndërtojnë një barrierë përgjatë kufirit SHBA - Meksikë, për trajtimin e çështjes së imigracionit të paligjshëm dhe kontrabandës. Kryetari i Bashkisë së Laredos, Raul Salinas, e kundërshton me forcë ndërtimin e gardhit ndarës. Ai thotë se duhen marrë masa alternative për trajtimin e këtij problemi. Në Laredo, 90 për qind e banorëve janë hispanikë; një anketim i CNN-it tregon se mbi 70 për qind e popullsisë hispanike të Teksasit mendojnë se gardhi nuk do të pakësonte numrin e imigrantëve të paligjshëm që hyjnë në Shtetet e Bashkuara. Por autoritetet e zbatimit të ligjit në Laredo bënë thirrje për më tepër përpjekje në sigurimin e kufijve, për shkak të rrezikut të krimeve. Si rezultat i një lufte për terren mes karteleve meksikane të drogës gjatë 5 vjetëve të fundit në Nuevo Laredon fqinje, në Meksikë, qindra persona humbën jetën. Klanet luftojnë për të kontrolluar tregtinë e paligjshme të drogës përmes këtij pikëkalimi kufitar të ngarkuar, për në Shtetet e Bashkuara. Banori i Laredos, Anton Peterson thotë se kjo është një arsye e mirë për të forcuar sigurinë kufitare. Sharon Navarro, profesor i shkencave politike në Universitetin e Teksasit, në San Antonio, thotë se liberalimi i lëvizjeve në kufi është çështje grindjesh mes zyrtarëve të lokalë. Në vitin 2006, të tre kandidatët e tanishëm për president, Hillari Klinton Barak Obama, dhe Xhon Mekein, votuan për ndërtimin e gardhit ndarës. Por, në një debat të kohëve të fundit në kryeqyetin e Teksasit, të dy kandidatët demokratë thanë se shtimi i patrullimeve dhe përmirësimi i metodave të survejimit do të ishte një zgjidhje më e mirë. Kur kanë mbetur 8 muaj nga zgjedhjet presidenciale, çështja e sigurimit sa më mirë të kufirit mes Shteteve të Bashkuara dhe Meksikës, është e sigurtë se do të jetë një çështje debati të nxehtë.//lk